東坡
作者：薛季宣
朝代：宋

paragraphs: 江之廣矣，一葉航斯。
東坡遠矣，企而望斯。
彼草蒙茸，翳于雪堂。
决决濫泉，橋亦云亡。
人知其名，我懷允實。
崔嵬者山，有環彼室。
江之廣矣，跋而髣髴。
悠哉悠哉，如泉流以出。
我思古人，寥其久矣。
文如爾矣，我心起矣。
雪堂之圮矣，曷爲其止矣。
人之匪矣，若其已矣。
我之鄰斯，一江之巨。
我之來斯，忽其如寓。
有懷北堂，頹如以仆。
相彼道人，隻眼之云具。